b'\n_START_ARTICLE_\nAurora (2011 filmas)\n_START_SECTION_\nApie film\xc4\x85\n_START_PARAGRAPH_\nFilmas kurtas su programos \xe2\x80\x9eES parama Media\xe2\x80\x9c pagalba. Tai nuotykin\xc4\x97 fatali\xc5\xa1kos meil\xc4\x97s istorija, perteikta per psichologin\xc4\xaf techno triler\xc4\xaf. Re\xc5\xbeisier\xc4\x97 Kristina Buo\xc5\xbeyt\xc4\x97 (\xe2\x80\x9eKolekcionier\xc4\x97s\xe2\x80\x9c autor\xc4\x97) su scenarijaus bendraautoriumi, pranc\xc5\xabzu Bruno Samper, tyrin\xc4\x97ja \xc5\xbemoni\xc5\xb3 s\xc4\x85mon\xc4\x97s ir pas\xc4\x85mon\xc4\x97s vingius._NEWLINE_D\xc4\x97l \xe2\x80\x9emokslinio eksperimento\xe2\x80\x9c s\xc4\x97km\xc4\x97s kai kurie k\xc5\xabr\xc4\x97jai solidariai nusiskuto galvas. Pirmasis savo gerb\xc4\x97jus nustebino aktorius Marius Jampolskis. Po savait\xc4\x97s sprendim\xc4\x85 nusir\xc4\x97\xc5\xbeti plaukus teko priimti aktoriaus filmo partnerei Jurgai Jutaitei. Solidarizuodamasi plikai galv\xc4\x85 nusiskuto ir juostos re\xc5\xbeisier\xc4\x97._NEWLINE_K\xc5\xabrybin\xc4\x97 grup\xc4\x97 dirbo Nidoje, Vilniuje bei jo apylink\xc4\x97se. Tai buvo ir Mariaus Jampolskio nardymo pamokos su povandeniniu filmavimu, v\xc4\x97liau scenos persik\xc4\x97l\xc4\x97 \xc4\xaf Operos ir baleto teatr\xc4\x85, tada t\xc4\x99s\xc4\x97si Sporto r\xc5\xabmuose, \xc4\xafsp\xc5\xabding\xc5\xb3 interjer\xc5\xb3 butuose. Nema\xc5\xbea dalis filmo kurta buvusioje \xe2\x80\x9eVilniaus tauro\xe2\x80\x9c alaus gamykloje: \xc4\x8dia \xc4\xafsik\xc5\xabr\xc4\x97 laboratorija, kurioje \xe2\x80\x9eeksperimentavo\xe2\x80\x9c tarptautin\xc4\x97 mokslinink\xc5\xb3 komanda.\n_START_SECTION_\nSiu\xc5\xbeetas\n_START_PARAGRAPH_\nPagrindiniai veik\xc4\x97jai\xc2\xa0\xe2\x80\x93 Lukas ir Aurora\xc2\xa0\xe2\x80\x93 dalyvauja tarptautin\xc4\x97s mokslinink\xc5\xb3 komandos vykdomame eksperimente. Tai moderni istorija, vykstanti dvejose skirtingose erdv\xc4\x97se, nagrin\xc4\x97ja aistros prigimt\xc4\xaf, atskleisdama dualizmo problem\xc4\x85 tarp \xc5\xbemogaus k\xc5\xabno ir jo min\xc4\x8di\xc5\xb3 pasauli\xc5\xb3._NEWLINE_Lukas\xc2\xa0\xe2\x80\x93 jaunas neuron\xc5\xb3 informatikas, pakviestas dalyvauti moksliniuose bandymuose ir tapti j\xc5\xb3 pagrindiniu stebimuoju subjektu. Aurora\xc2\xa0\xe2\x80\x93 po automobilio avarijos komos b\xc5\xabsenos i\xc5\xa1tikta moteris, kuri taip pat \xc4\xaftraukta \xc4\xaf bandymus. Mokslinio eksperimento tikslas\xc2\xa0\xe2\x80\x93 neuronais perteikti informacij\xc4\x85 i\xc5\xa1 komos b\xc5\xabsenoje atsid\xc5\xabrusios moters smegen\xc5\xb3 \xc4\xaf \xc5\xa1iam eksperimentui pasiry\xc5\xbeusio Luko smegenis ir steb\xc4\x97ti, kaip \xc5\xa1i informacija priimama bei kaip ji funkcionuoja ir veikia \xc5\xbemogaus potyrius. Prasid\xc4\x97jus eksperimentui, Lukas pakli\xc5\xabva \xc4\xaf viliojant\xc4\xaf Auroros pasaul\xc4\xaf, kuriame \xc5\xa1i patraukli, aistringa moteris net ne\xc5\xbeino, kad yra i\xc5\xa1tikta komos. Tarp Luko ir Auroros u\xc5\xbesimezga ypatingas ry\xc5\xa1ys. Vis d\xc4\x97lto j\xc5\xb3 jausmus ima griauti per automobilio avarij\xc4\x85 \xc5\xbeuv\xc4\x99s Auroros vyras Stalkeris\xe2\x80\xa6\n_START_SECTION_\n\xc4\xaevertinimas\n_START_PARAGRAPH_\n2013\xc2\xa0m. Sidabrin\xc4\x97s gerv\xc4\x97s kino apdovanojimuose filmas buvo nominuotas devyniose kategorijose, i\xc5\xa1 kuri\xc5\xb3 nugal\xc4\x97jo a\xc5\xa1tuoniose: geriausio ilgametra\xc5\xbeio vaidybinio filmo, geriausi\xc5\xb3 aktoriaus, aktor\xc4\x97s, re\xc5\xbeisieriaus, scenarijaus, operatoriaus ir kompozitoriaus darbo. Geriausios profesin\xc4\x97s meistryst\xc4\x97s kategorijoje \xe2\x80\x9eAurora\xe2\x80\x9c k\xc5\xabr\xc4\x97jai nusileido kostium\xc5\xb3 k\xc5\xabr\xc4\x97jai Agnei Rimkutei.'